Id-Direttiva tal-Kummissjoni
ta' l-10 ta' Frar 1987
li temenda d-Direttiva 80/1335/KEE dwar l-approssimazzjoni tal-liġijiet ta' l-Istati Membri li għandhom x'jaqsmu mal-metodi ta' analiżi neċessarji għall-iċċekkjar tal-komposizzjoni ta' prodotti kosmetiċi
(87/143/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill Nru 76/768/KEE tas-27 ta' Lulju 1976 dwar l-approssimazzjoni tal-liġijiet ta' l-Istati Membri li għandhom x'jaqsmu mal-prodotti kosmetiċi [1], kif l-aħħar emendata bid-Direttiva tal-Kunsill Nru 87/137/KEE [2], u b'mod partikolari l-Artikolu 8(1) tagħha,
Billi fid-dawl ta' data xjentifika u teknika nstab li hu neċessarju li jkun adattat il-metodu ta' l-analiżi għad-determinazzjoni ta' żingu; billi d-Direttiva tal-Kumissjoni 80/1335/KEE [3] għandha għalhekk tkun emendata;
Billi l-miżuri stabbiliti f'din id-Direttiva jikkonformaw ma' l-opinjoni tal-Kumitat dwar l-Adattament għal Progress Tekniku ma' l-opinjoni tal-Kumitat dwar l-Adattament għal Progress Tekniku ta' Direttivi għat-Tneħħija ta' Ostakoli Tekniċi għal Kummerċ fil-Kosmetiċi,
ADOTTAT DIN ID-DIRETTIVA:
L-Artikolu 1
Kapitolu VI fl-Anness tad-Direttiva 80/1335/KEE hu hawnhekk emendat kif ġej:
1. Li ġej jiżdied mal-punt 5:
"5.13. Karta filtru, Whatman Nru 4 jew ekwivalenti".
2. Li ġej jiżdied mal-punt 6.1:
"6.1.1. Iffiltra, bl-għajnuna ta' pompa tal-vakum jekk meħtieġ, u żomm l-iffiltrat.
6.1.2. Irrepeti l-pass ta' l-estrazzjoni b'50ml oħra ta' ilma distillat. Iffiltra u għaqqad l-iffiltrati."
3. Fil-punt 6.2, ir-referenza għas-soluzzjoni għandha tinqara 6.1.2 minflok 6.1.
L-Artikolu 2
L-Istati Membri għandhom iġibu fis-seħħ il-liġijiet, ir-regolamenti jew id-dispożizzjonijiet amministrattivi meħtieġa biex jikkonformaw ma' din id-Direttiva sa mhux iktar tard mill-1 ta' Lulju 1988. Huma għandhom jinfurmaw lill-Kummissjoni b'dan minnufih.
Artikolu 3
Din id-Direttiva hija indirizzata lill-Istati Membri.
Magħmula fi Brussel, fl-10 ta' Frar 1987.